b'\n_START_ARTICLE_\nGori\n_START_SECTION_\nGeografija in podnebje\n_START_PARAGRAPH_\nGori se nahaja 76 kilometrov zahodno od gruzijske prestolnice Tbilisi, na sti\xc4\x8di\xc5\xa1\xc4\x8du rek Mtkvari in Liakvi, na nadmorski vi\xc5\xa1ini 588 metrov. Podnebje je prehodno od zmerno toplo vla\xc5\xbenega do zmernega stepskega podnebja. Poletja so po navadi vro\xc4\x8da. Povpre\xc4\x8dna letna temperatura v mestu je 10,9\xc2\xa0\xc2\xb0C, najni\xc5\xbeja povpre\xc4\x8dna temperatura je januarja (-1,2\xc2\xa0\xc2\xb0C), najvi\xc5\xa1ja pa avgusta (22,5\xc2\xa0\xc2\xb0C). Najve\xc4\x8d padavin pade v maju (76\xc2\xa0mm), najmanj pa avgusta (34\xc2\xa0mm) in januarja (30\xc2\xa0mm).\n_START_SECTION_\nZgodovina\n_START_PARAGRAPH_\nOzemlje Gorija je bilo naseljeno \xc5\xbee od za\xc4\x8detka bronaste dobe. Po srednjeve\xc5\xa1kih gruzinskih kronikah je mesto ustanovil kralj David IV (1089-1125), ki je tukaj naselil begunce iz Armenije. Vendar pa je utrdba Gori (Goris-Cihe) verjetno obstajala \xc5\xbee v 7. stoletju. Arheolo\xc5\xa1ka izkopavanja pa ka\xc5\xbeejo na obstoj mestnih skupnosti \xc5\xbee v \xc4\x8dasu klasi\xc4\x8dne antike. Leta 1299 so Gori okupirali Alani (predniki Osetincev), ki so be\xc5\xbeali pred Mongoli iz svoje domovine na severnem Kavkazu. Gruzinski kralj Jurij V je leta 1320 Alane pregnal nazaj na sever in tako tudi osvobodil mesto.'